6. ŞƏKLİN KOMPÜTERDƏ SAXLANMASI VƏ ÇAPI
● Kompüterdə çəkilmiş şəkilləri harada saxlayırlar?
● Bu şəkilləri nə üçün çap edirlər?
Kompüter proqramlarında iş zamanı nəticələr kompüterin operativ yaddaşında saxlanılır. Operativ yaddaş müvəqqəti saxlama yeridir, elektrik enerjisinin kəsintisi zamanı oradakı bütün informasiya silinir. Ona görə də proqramlarda görülmüş işin nəticəsini vaxtaşırı olaraq sərt diskə, yaxud hansısa xarici yaddasaxlama qurğusuna yazmaq lazımdır.
ADDIM-ADDIM 1
Qrafik redaktorda şəklin saxlanması
Kompüteri işə salın və aşağıdakı alqoritmi yerinə yetirin:
1. İş masasında Şəkillərim, yaxud başqa adla bir qovluq yaradın.
2. Kompüterin əsas qurğularından birinin şəklini çəkin.
3. Onu faylda saxlamaq üçün File ⇨ Save menyu komandasını seçin. Bu məqsədlə ,＜Ctrl+S＞ klavişlər kombinasiyasından da istifadə etmək olar. Save As pəncərəsi açılacaq.
4. My Documents (My Pictures) qovluğunu açın. Əgər çəkdiyiniz şəkli başqa bir qovluqda saxlamaq istəyirsinizsə, pəncərənin yuxarısındakı Save in siyahısından həmin qovluğu tapıb açın.
5. Pəncərənin yuxarısındakı Save in siyahısından şəkli saxlamaq istədiyiniz qovluğu tapıb açın.
6. File name sahəsini çıqqıldadın və saxlayacağınız faylın adını daxil edin. Elə ad seçin ki, şəklin mahiyyətinə uyğun gəlsin (məsələn, Monitor). Unutmayın ki, faylın adı 255 simvoldan çox ola bilməz və ＜ ＞ ? : ” \*/ | kimi simvollardan istifadəyə icazə verilmir.