4. İNFORMASİYA NƏ QƏDƏR YER TUTUR
● Bir diskə nə qədər fayl yerləşdirmək olar?
Fəaliyyət
Növbə ilə My Pictures, My Music və My Documents qovluqlarını açın və aşağıdakı alqoritmi yerinə yetirin:
1. İxtiyari faylı seçdir.
2. Siçanın sağ düyməsini çıqqıldat.
3. Açılan kontekst menyusundan Properties bəndini seç.
4. Açılan pəncərədə faylın ölçüsünü tap.
5. Faylın adını, tipini və ölçüsünü vərəqdə qeyd et.
Nəticəni müzakirə edək:
● Faylın ölçüsü hansı vahidlə göstərilmişdir?
● Hansı növ fayllar daha çox yer tutub?
Kompüterdə bütün növ informasiyalar (mətn, səs, qrafik və s.) ikilik kodla göstərilir (kodlaşdırılır).
Məlumdur ki, bit informasiyanın ən kiçik ölçü vahididir. Ona görə də yaddaşın tutumunu göstərmək üçün daha böyük vahidlərdən istifadə olunur. Səkkiz bitdən ibarət ardıcıllığa bayt deyilir.
1 bayt = 8 bit.