Həmin qovluğu çıqqıldatdıqda gəlmiş məktubların siyahısı açılır. Orada məktubun kimdən gəldiyi, mövzusu, poçt qutunuza hansı tarixdə qəbul edildiyi əks olunur. Məktubun mövzusunu (başlığını) çıqqıldatmaqla onun tam mətnini açıb oxuya bilərsiniz.
E-poçta gələn fayllarda virus ola bilər. Ona görə də tanımadığınız şəxslərdən gələn faylları açmayın.
Məktubun göndərilməsi. Elektron poçt proqramında məktub hazırlamaq mətn redaktorunda sənəd hazırlamağa çox bənzəyir: siz mətni yığa, onun şriftini dəyişə, hər hansı sözləri seçdirə bilərsiniz.
ADDIM-ADDIM 1
Elektron məktubun göndərilməsi
1. Elektron poçtunuz olan saytı (www.gmail.com) açın.
2. İstifadəçi adı və parolunuzu yığmaqla poçt qutunuza daxil olun.
3. Pəncərənin sol panelində yuxarıda Compose düyməsini çıqqıldadın. Məktub yazmaq üçün New Message pəncərəsi açılacaq.
4. To (Kimə) sahəsinə məktub göndərmək istədiyiniz şəxsin e-poçt ünvanını yazın. Məktubu özünüzə də göndərə bilərsiniz. Bu halda həmin sahədə öz poçt ünvanınızı göstərməlisiniz.
5. Subject (Mövzu) sahəsinə məktubun mövzusunu, məsələn, Bildiriş yazın. Mövzunu göstərməmək də olar, ancaq göstərilməsi məsləhətdir. Çox vaxt mövzusu göstərilməyən məktublar poçt sistemi tərəfindən reklam xarakterli, lazımsız hesab olunur və Spam qovluğuna yerləşdirilir. Belə məktubu adresat gözdən qaçıra da bilər.
6. Məktub sahəsinə keçin, məktubun mətnini yığın və redaktə edin, məsələn:
Ruslan, salam!
Artıq mənim də elektron poçt ünvanım var. Bundan sonra onun vasitəsilə məktublaşarıq. Əgər bilirsənsə, Toğrulun e-poçt ünvanını mənə göndər.
Dostun Əli.
7. Məktubu göndərmək üçün Send düyməsini çıqqıldadın. Əgər adresatın e-poçt ünvanı işləyirsə, məktubun göndərilməsi barədə ekranda bildiriş əks olunacaq.