22. DÜNYA HÖRÜMÇƏK TORUNDA GƏZİŞMƏ

Kağız daşıyıcılarda saxlanılan informasiya resursları son zamanlar elektron formaya salınaraq İnternetdə yerləşdirilir. Getdikcə daha çox insan elektron kitabxanalardan istifadə edir. İndi jurnallar, qəzetlər kağız variantı ilə yanaşı, elektron variantda da yayılır. Radio və televiziya kanallarının da İnternetdə öz səhifələri var. Oradan siz verilişləri onlayn rejimdə canlı izləyə bilərsiniz. Eləcə də vaxtında izləyə bilmədiyiniz verilişlərin arxiv yazısına baxa bilərsiniz. |

● Hansı kitabı elektron variantında oxumusunuz?
● İnternetdə hansısa televiziya kanalını izləmisinizmi?
ADDIM-ADDIM
Brauzerdə gəzişmə
1. İnternet brauzerinizi başladın.
2. Ünvan zolağında uzeyirbook.musigi-dunya.az ünvanını daxil edin və ＜Enter＞ klavişini basın. Saytın başlanğıc səhifəsi açılacaq.
3. Səhifənin sağındakı və yuxarısındakı istinadlardan birini çıqqıldadın və açılan səhifəni gözdən keçirin. Başlanğıc səhifəyə qayıtmaq üçün səhifənin sol hissəsində yuxarıda Əsas səhifə istinadını çıqqıldadın.

4. Səhifənin yuxarısındakı hərflərdən birini çıqqıldadın. Səhifədəki informasiyanı gözdən keçirin və sonra brauzerin alətlər zolağındakı Back (Geri) düyməsini çıqqıldadın. 5. Əvvəlki səhifəyə yenidən keçmək üçün alətlər zolağındakı Forward (İrəli) düyməsini çıqqıldadın. |