4-cü addım. A qolundakı lokomotiv o biri qatarın 5 vaqonunu açıb geriyə hərəkət edir, özünün 10 vaqonunu qoşur və yolayrıcının B qolu ilə sağa hərəkət edir.
5-ci addım. Sol tərəfdəki lokomotiv 5 vaqonla geriyə hərəkət edir, A yolayrıcında qalan 5 vaqonunu da qoşur və öz yoluna davam edir.
Araşdıraq – öyrənək
Adada iki tayfa yaşayırdı: gapçılar və gopçular. Gapçılar həmişə düz, gopçular isə yalan danışırdılar. Adaya gələn səyyah qarşısına çıxan ilk sakini özünə bələdçi tutdu. Bir azdan onlar adanın başqa bir sakinini gördülər. Səyyah bələdçini göndərdi ki, onun hansı tayfadan olduğunu öyrənsin. Geri dönən bələdçi dedi: “O, gapçılar tayfasından olduğunu söylədi”.
Bələdçinin gapçılar, yoxsa gopçular tayfasından olduğunu müəyyən edin. Məsələnin həll alqoritmini qurun.
Öyrəndiklərinizi yoxlayın
Amazon cəngəlliklərində səyahət edən iki ingilis və onların yerli qəbilədən olan iki bələdçisi çayın qarşı tərəfinə keçməlidirlər. Səyahətçilərin sərəncamında yalnız ikinəfərlik qayıq vardır. İngilislər bələdçilərin adamyeyənlər qəbiləsindən olmasından şübhələnirlər və yalnız ikilikdə özlərini təhlükəsiz hiss edirlər. Onlar çayı təhlükəsiz necə keçə bilərlər?
Məsələnin həll alqoritmini qurun və növünü müəyyən edin.