23. İNTERNETDƏ AXTARIŞ

Məşhur dəniz quldurları sərvətlərini əlçatmaz yerlərdə gizlədərdilər. Onlar bu dəfinənin yerini göstərən xəritələri də gizli saxlayardılar. Belə xəritələr çox vaxt şifrlənirdi ki, onları tapan insanlar bu xəritələrdən istifadə edə bilməsinlər. Günü bu gün də bəzi insanlar belə xəritələrin axtarışı və onların şifrlərinin açılması ilə məşğul olurlar. |

• Gizli dəfinələrin axtarışı haqqında hansı əsərləri oxumusunuz?
• İnterneti nə üçün informasiya xəzinəsi hesab edirlər?
ADDIM-ADDIM
İnternetdə axtarış
1. Brauzerinizi başladın və www.google.az səhifəsini açın.
2. Axtarış sahəsinə sizi maraqlandıran sözü (söz birləşməsini) daxil edin; məsələn: Misir ehramları, fil dişi, kainat və s. Google-da axtar düyməsini çıqqıldadın, yaxud ＜Enter＞ klavişini basın.
3. Açılan səhifədə axtarış sisteminin tapdığı cavabların siyahısı görünəcək. Onlardan bir neçəsini açıb oradakı informasiya ilə tanış olun.
4. Brauzerin axtarış sahəsinə müxtəlif sözləri yazıb axtarışları təkrar edin.