5. PROQRAMI BAŞLATMAĞIN BİR NEÇƏ ÜSULU

|  | AÇAR SÖZLƏR İkiqat çıqqıltı Tez başlatma zolağı Simgə Qısayol

● Hansı kompüter proqramlarından istifadə edirsiniz?
● Onları necə başladırsınız?
Fəaliyyət
Kompüteri işə salıb aşağıdakı göstərişləri yerinə yetirin:
1. İş masasını gözdən keçirin. Tanıdığınız proqram simgələrindən birini qoşa çıqqıldadın.
2. Start düyməsi vasitəsilə Baş menyunu açın. All Programs bəndini çıqqıldadın və açılan alt menyudan istədiyiniz proqramın adını tapıb çıqqıldadın.
3. Fayllarınızı saxladığınız qovluğu açın. Hər hansı bir faylı qoşa çıqqıldadın.
Nəticəni müzakirə edək:
● Hansı proqramlar başladıldı?
● Sizcə, hansı üsul daha asan oldu?
Siz iş masasında simgəni qoşa çıqqıldatmaqla, yaxud Baş menyudan istifadə etməklə hər hansı proqramı necə başlatmağı bilirsiniz. Ümumiyyətlə, Windows əməliyyat sistemində proqramları bir neçə üsulla başlatmaq olar:

1 |  | Proqramın İş masasından başladılması. Proqramın simgəsi İş masasında varsa, o, qoşa çıqqıltı vasitəsilə başladılır.

2 |  | Proqramın qovluq pəncərəsindən başladılması. Proqramın simgəsi İş masasında yoxdursa, onun yerləşdiyi qovluğu açıb, simgəsini qoşa çıqqıldatmaqla başlatmaq olar.

3 |  | Proqramın Baş menyudan başladılması. Kompüterdə quraşdırılmış hər bir proqramın adı Baş menyuda əks olunur. Lazım olan proqramın adını Baş menyudan tapıb çıqqıldatmaqla onu başlatmaq olar.