2. İNFORMASİYA HARADA SAXLANILIR
Hər birimizin yaddaşında çoxlu informasiya var. Dostlarımızın adlarını, evimizə aparan yolu, sevdiyimiz kitabın, filmin adını, yəqin ki, heç vaxt yaddan çıxarmırıq. Ancaq elə gərəkli informasiyalar olur ki, onlar zaman keçdikcə unudulur. Vacib informasiyanı uzun müddət yadda saxlamaq üçün münasib informasiya daşıyıcılarından istifadə edilir.
● Hansı informasiya daşıyıcılarını tanıyırsınız?
● Onların hansından daha çox istifadə edirsiniz?
Fəaliyyət
Aşağıdakı informasiyalar üçün münasib informasiya daşıyıcısını müəyyən edin.
1. Dostlarınla çəkdirdiyin şəkilləri.
2. Dostlarının telefon nömrələrini.
3. Məktəb kompüterində çəkdiyin şəkli.
4. Sevdiyin musiqini.
Nəticəni müzakirə edək:
● Bu fərqli informasiyaları eyni daşıyıcıda saxlamaq olarmı?
● Sizcə, həmin daşıyıcı nə dərəcədə etibarlıdır?
Kompüterə daxil edilən və emal olunan verilənlər yaddaşda, daha dəqiq, operativ yaddaşda (qısa olaraq RAM deyilir) saxlanılır. Bu yaddaş müvəqqətidir, yəni kompüter sönən kimi orada saxlanılan bütün verilənlər silinir.

Əgər verilənləri uzunmüddətli saxlamaq istəyirsinizsə, onları sərt disklərdə, optik disklərdə, yaxud fləş-daşıyıcı və yaddaş kartlarında yerləşdirməlisiniz. |