AÇAR SÖZLƏR İnformasiyanın həcmi Diskin tutumu Bit Bayt Faylın ölçüsü | Kompüterdə hər bir rəqəm, hərf, ümumiyyətlə, hər bir simvol 8 bitdən ibarət ardıcıllıq kimi kodlaşdırılır. Məsələn, 1 rəqəmi 00110001, A hərfi 01000001, * işarəsi 00101010 şəklində kodlaşdırılır. Başqa sözlə, hər bir simvol, o cümlədən boşluq simvolu kompüterin yaddaşında 1 bayt yer tutur. Məsələn, bu dərsin başlığı kompüterin yaddaşında 30 bayt yer tutacaq.

Baytın özü də kiçik vahiddir. Ona görə də informasiyanın həcmini ölçmək üçün daha böyük vahidlər daxil edilib.

Ölçü vahidi | Qısa işarəsi | Bayt (təqribi) | Bayt (dəqiq)
Bayt |  | 1 | 1
Kilobayt | K, Kbayt | 1 000 | 1 024
Meqabayt | M, Mbayt | 1 000 000 | 1 048 576
Giqabayt | G, Gbayt | 1 000 000 000 | 1 073 741 824
Terabayt | TB, Tbayt | 1 000 000 000 000 | 1 099 511 627 776

Bu cədvəldən və aşağıdakı bərabərliklərdən istifadə etməklə bir ölçü vahidindən başqasına asanlıqla keçmək olar:

1 Kilobayt = 1024 bayt, 1 Giqabayt = 1024 Meqabayt, | 1 Meqabayt = 1024 Kilobayt, 1 Terabayt = 1024 Giqabayt.

Faylın ölçüsünü bilmək üçün siçanın göstəricisini onun simgəsinin üzərinə aparıb azca gözləyin. Faylın xarakteristikalarının olduğu kiçik çərçivə açılacaq. Onların içərisində faylın ölçüsü də var (Size). Əgər göstəricini tuşlayan zaman çərçivə açılmırsa, onda həmin vəziyyətdə siçanın sağ düyməsini çıqqıldadın.